נחום נריה

הרב נחום נריה (נולד בב' בחשוון תש"ב, 23 באוקטובר 1941) הוא ראש ישיבת "תורה בציון" בשכונת רמות בירושלים, ומייסד ארגון "משואה". לשעבר ר"מ בישיבת הכותל. 

שימד בעבר כסמכות הרוחנית של מכון "צורבא מרבנן" בירושלים, וחבר הוועדה של קרן אחד לאחד שהקים בנו.

ביוגרפיה

נולד בכפר הרא"ה לרחל ולרב משה צבי נריה, ששנתיים קודם לכן הקים את ישיבת כפר הרוא"ה. למד בישיבת כפר הרוא"ה, בישיבת קול תורה ובישיבת פוניבז'. 

בשנת תשכ"ה נישא לרבקה, בת הרב יצחק אפשטיין, אב"ד בתל אביב. לאחר נישואיו למד בכולל של ישיבת פוניבז' ובכולל להוראה "שבט מיהודה" בתל אביב. 

הוסמך לרבנות על ידי ראש הכולל, הרב אפרים בורודיאנסקי. התגייס לצה"ל, ובמילואים שימש כרב צבאי.

בסוף שנות ה-60 התמנה לר"מ בישיבת הכותל. 

באמצע שנות ה-70 נסע עם משפחתו לשליחות חינוכית במדינות דרום ומרכז אמריקה. הקים את ישיבת "בני דוד" בארגנטינה והיה רב קהילה במקסיקו סיטי. כמו כן ייסד ועמד בראש ארגון "משואה", לחיזוק הזהות היהודית בקרב צעירים יהודים יוצאי דרום אמריקה.

בתחילת שנות האלפיים שימש כראש הגרעין התורני באשקלון. 

בשנת 2007 ייסד את בית המדרש "תורה בציון" – ישיבה לישראלים ובני חו"ל דוברי אנגלית וספרדית, בדרגות שונות של זהות יהודית ורמה דתית. הרב נריה הוא ראש הישיבה, ועל צוות הר"מים נמנה בנו הרב יצחק, שהצטרף ב-2008 אל ראשות הישיבה.

בשנת 2009 היה בין המועמדים שהתמודדו בפורום המקדים שבחר את מועמד הציונות הדתית לרבנות העיר ירושלים, אך פרש לפני קיום ההצבעה. 

בשנת 2011 קיבל בכנס ירושלים את "פרס ירושלים" על פעילותו ל"קירוב רחוקים".

הרב נריה עסק בעריכת כתבי אביו, וערך את ספרו "נר למאור" על סדר פרשיות השבוע וכתבים נוספים.

הרב נריה מתגורר בשכונת טלביה בירושלים. לרב שבעה ילדים.

קישורים חיצוניים
 שיעוריו לשמיעה
 טוב להודות לה', על תוקפה של סברא באתר "אסיף", מתוך אסיף א'

הערות שוליים

בוגרי ישיבת פוניבז'
בוגרי ישיבת קול תורה
בוגרי כולל שבט מיהודה
משפחת מנקין-נריה
ראשי ישיבות הסדר
רבני ישיבת הכותל
ציונות דתית: אנשי חינוך
רחביה: אישים
ישראלים שנולדו ב-1941